CELEX: 32021R0074
Language: hu
Date: 2021-01-26 00:00:00
Title: A Bizottság (EU) 2021/74 végrehajtási rendelete (2021. január 26.) a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról szóló (EU) 2020/1191 végrehajtási rendelet módosításáról

2021.1.27.   
               
               
                  HU
               
               
                  Az Európai Unió Hivatalos Lapja
               
               
                  L 27/15
               
            
         A BIZOTTSÁG (EU) 2021/74 VÉGREHAJTÁSI RENDELETE
         (2021. január 26.)
         a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról szóló (EU) 2020/1191 végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 30. cikkére,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (2) és különösen annak 22. cikke (3) bekezdésére és 52. cikkére,
         mivel:
         
                     (1)
                  
                  
                     Az (EU) 2020/1191 végrehajtási rendelet (3)2020. augusztus 15-én lépett hatályba. Hatálybalépése óta egyes tagállamok és vállalkozók eltérően értelmezik és alkalmazzák a rendelet 7. cikkének (2) bekezdésében szereplő „tárolás” fogalmát.
                  
               
                     (2)
                  
                  
                     Gyakorlati okokból, és mivel a 2020. augusztus 15. előtt betakarított Solanum lycopersicum L. és a Capsicum spp. vetőmagok (a továbbiakban: meghatározott vetőmagok) esetében nem teljesíthető az a követelmény, hogy anyanövényeiket olyan termesztési helyen kell termeszteni, amelyről – a meghatározott károsító kimutatásához megfelelő időben végzett hatósági vizsgálatok alátámasztó eredményei alapján – ismert, hogy ott a meghatározott károsító nem fordul elő, ezen vetőmagokra mentességet kell megállapítani az (EU) 2020/1191 végrehajtási rendelet 7. cikke (1) bekezdésének a) pontjában foglalt kötelezettség tekintetében.
                  
               
                     (3)
                  
                  
                     Az (EU) 2020/1191 végrehajtási rendelet 7. cikkének (2) bekezdését ezért módosítani kell annak egyértelművé tétele érdekében, hogy az illetékes hatóságnak vagy az illetékes hatóság hivatalos felügyelete alatt álló vállalkozóknak a 2020. augusztus 15. előtt betakarított meghatározott vetőmagokon a vetőmagok első Unión belüli szállítását megelőzően a meghatározott károsító jelenlétének feltárására irányuló mintavételt és vizsgálatot kell végezniük. Az említett rendelet 7. cikkének (2) bekezdésétől való eltérés lehetővé tenné, hogy azok a vetőmagok, amelyekre már ki van állítva a növényútlevél, további vizsgálat nélkül szállíthatók legyenek az Unió területén.
                  
               
                     (4)
                  
                  
                     Azokat a meghatározott vetőmagokat, amelyeket első alkalommal 2021. április 1-je után szállítanak az Unión belül, és amelyeket 2020. szeptember 30. előtt vizsgáltak meg ELISA-módszerrel, újból meg kell vizsgálni egy ELISA-módszertől eltérő, a melléklet 3. pontjában említett vizsgálati módszerrel.
                  
               
                     (5)
                  
                  
                     mivel a harmadik országból származó és 2020. augusztus 15. előtt betakarított meghatározott vetőmagok esetében nem teljesíthető az a feltétel, miszerint anyanövényeiket olyan termesztési helyen kell termeszteni, amelyről – a meghatározott károsító kimutatásához megfelelő időben végzett hatósági vizsgálatok alátámasztó eredményei alapján – ismert, hogy ott a meghatározott károsító nem fordul elő, ezen vetőmagokra, amennyiben Unióba történő behozatalra szánják őket, mentességet kell megállapítani a 9. cikk (1) bekezdése a) pontjának i. alpontjában foglalt követelmény tekintetében.
                  
               
                     (6)
                  
                  
                     A vetőmagágazat és a tagállamok arról tájékoztatták a Bizottságot, hogy az (EU) 2020/1191 végrehajtási rendelet 9. cikkében meghatározott követelmény, miszerint a növényegészségügyi bizonyítványban fel kell tüntetni a bejegyzett termesztési hely nevét, késedelmet eredményez az exportőröknél, és gyakorlati nehézségek elé állítja őket, mert a konkrét termesztési helyet nem lehet könnyen beazonosítani. Annak érdekében, hogy a harmadik országbeli illetékes hatóságok és vállalkozók könnyebben tudják azonosítani a bejegyzett termesztési helyet, e követelményt az anyanövények termesztési helyének nyomonkövethetőségére vonatkozó információk benyújtásának követelményével kell felváltani.
                  
               
                     (7)
                  
                  
                     A harmadik országokból származó meghatározott vetőmagokat az (EU) 2020/1191 végrehajtási rendelet mellékletében említett mintavételi és vizsgálati módszerekkel meg kell vizsgálni. Tekintettel arra, hogy egyes meghatározott vetőmagok vizsgálatára már hónapokkal a tényleges kivitelre történő bizonyítványozás előtt sor kerülhet, arányos előírásként 2021. április 1-jétől kötelezően el kell végezni egy molekuláris vizsgálatot is, kellő időt biztosítva a harmadik országok számára az e követelményhez való alkalmazkodáshoz.
                  
               
                     (8)
                  
                  
                     Annak érdekében, hogy a 2020. augusztus 15. előtt betakarított meghatározott vetőmagok kereskedelmét ne érintsék szükségtelen korlátozások, e rendeletnek a lehető legrövidebb időn belül alkalmazandóvá kell válnia. Ezért helyénvaló előírni, hogy e rendelet a kihirdetését követő harmadik napon lépjen hatályba.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2020/1191 végrehajtási rendelet módosítása
            Az (EU) 2020/1191 végrehajtási rendelet a következőképpen módosul:
            
                        1.
                     
                     
                        A 7. cikk a következőképpen módosul:
                        
                                    a)
                                 
                                 
                                    az (1) bekezdés a következő albekezdéssel egészül ki:
                                    „A 2020. augusztus 15. előtt betakarított meghatározott vetőmagok mentesülnek az a) pontban foglalt feltétel teljesítése alól.”;
                                 
                              
                                    b)
                                 
                                 
                                    a 7. cikk (2) bekezdésének helyébe a következő szöveg lép:
                                    
                                       „(2)   Az (1) bekezdés a) pontjától és b) pontjának első albekezdésétől eltérve a 2020. augusztus 15. előtt betakarított meghatározott vetőmagokon az illetékes hatóság vagy az illetékes hatóság hivatalos felügyelete alatt álló vállalkozók mintavételt és vizsgálatot végeznek a meghatározott károsító tekintetében, és a vetőmagoknak az első Unión belüli szállításuk előtt a szóban forgó károsítótól mentesnek kell lenniük.
                                       Azokat a meghatározott vetőmagokat, amelyeket első alkalommal 2021. április 1-je után szállítanak az Unión belül, és amelyeket 2020. szeptember 30. előtt vizsgáltak meg ELISA-módszerrel, újból meg kell vizsgálni egy ELISA-módszertől eltérő, a melléklet 3. pontjában említett vizsgálati módszerrel.”;
                                    
                                 
                              
                  
                        2.
                     
                     
                        A 9. cikk a következőképpen módosul:
                        
                                    a)
                                 
                                 
                                    az (1) bekezdés a) pontjának ii. alpontjában szereplő szöveg helyébe a következő szöveg lép:
                                    „a meghatározott vetőmagok vagy azok anyanövényei a mellékletben meghatározottak szerinti hatósági mintavételen és vizsgálaton estek át a meghatározott károsító tekintetében, és e vizsgálatok alapján a meghatározott károsítótól mentesnek bizonyultak;”;
                                 
                              
                                    b)
                                 
                                 
                                    az (1) bekezdés b) pontja helyébe a következő szöveg lép:
                                    „az anyanövények termesztési helyének nyomonkövethetőségét biztosító információk.”;
                                 
                              
                                    c)
                                 
                                 
                                    a szöveg a következő (3) bekezdéssel egészül ki:
                                    
                                       „(3)   Az (1) bekezdés a) pontjának i. alpontjától eltérve a 2020. augusztus 15. előtt betakarított meghatározott vetőmagok esetében a kiegészítő nyilatkozatnak csak az (1) bekezdés a) pontjának ii. alpontjában foglalt feltétel teljesülését kell igazolnia, és tartalmaznia kell a következő nyilatkozatot: »A vetőmagokat 2020. augusztus 15. előtt takarították be.«”
                                    
                                 
                              
                                    d)
                                 
                                 
                                    a szöveg a következő (4) bekezdéssel egészül ki:
                                    
                                       „(4)   A 2021. március 31. után kiállított növényegészségügyi bizonyítványokon szereplő kiegészítő nyilatkozatnak meg kell erősítenie, hogy a harmadik országokból származó meghatározott vetőmagokat megvizsgálták egy az (EU) 2020/1191 végrehajtási rendelet mellékletének 3. pontjában említett, ELISA-tól eltérő vizsgálati módszerrel.”
                                    
                                 
                              
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. január 26-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 317., 2016.11.23., 4. o.
         
         
            (2)  HL L 95., 2017.4.7., 1. o.
         
         
            (3)  A Bizottság (EU) 2020/1191 végrehajtási rendelete (2020. augusztus 11.) a paradicsom barna termés-ráncosodás vírus (ToBRFV) Unióba történő behurcolásának és Unión belüli elterjedésének megelőzését célzó intézkedések megállapításáról és az (EU) 2019/1615 végrehajtási határozat hatályon kívül helyezéséről (HL L 262., 2020.8.12., 6. o.).